Diari Oficial de la Generalitat Valenciana


Sumari del DOGV 6413, del 09-12-2010 (2010/13097)

DECRET 205/2010, de 3 de desembre, del Consell, pel qual es modifica la normativa de protecció continguda en el Decret 55/2006, de 28 d'abril, del Consell, que va declarar bé d'interés cultural, amb la categoria de Monument, l'Aqüeducte els Arcs, de Manises.
------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/12/03/205/dof/vci/html**

### Dades del document

Número de DOGV
:   6413

Data del DOGV
:   09-12-2010

Secció del DOGV
:   I. DISPOSICIONS GENERALS

Número del document
:   2010/13370


Data del document
:   03-12-2010

Organisme emissor
:   Conselleria de Cultura i Esport

Tipus de document
:   Decret

Anàlisi jurídica

 Descriptors 

:   * Manises
    * monument
    * legislació
    * ben cultural
    * protecció del patrimoni

DECRET 205/2010, de 3 de desembre, del Consell, pel qual es modifica la normativa de protecció continguda en el Decret 55/2006, de 28 d'abril, del Consell, que va declarar bé d'interés cultural, amb la categoria de Monument, l'Aqüeducte els Arcs, de Manises. [2010/13743]  
PREÀMBUL  
En virtut del que disposa la Llei 4/1998, d'11 de juny, de la Generalitat, del Patrimoni Cultural Valencià, i pel Decret 55/2006, de 28 d'abril, el Consell va declarar bé d'interés cultural, amb la categoria de Monument, l'Aqüeducte els Arcs, de Manises.   
En virtut d'allò que preveu l'article 34.6 de la esmentada llei, el Decret 55/2006 va exceptuar expressament l'Ajuntament de Manises de l'obligació de redactar el Pla Especial de Protecció preceptiu, considerant suficient la incorporació al planejament municipal de la normativa de protecció.  
Amb data 10 de maig de 2010, l'Ajuntament de Manises va sol·licitar la modificació dels usos permesos en la normativa de protecció mencionada a fi de permetre l'ampliació del Col·legi Públic Joan Fuster.  
Atés justificada la modificació, perquè, per esta via, se satisfan les demandes educatives del municipi d'una manera compatible amb els valors culturals de l'àmbit, per la Resolució d'11 de juny de 2010, la Direcció General de Patrimoni Cultural, de la Conselleria de Cultura i Esport, va incoar l'expedient per a la modificació de la normativa de protecció continguda en el article 3 del Decret 55/2006, de 28 d'abril, del Consell, pel qual es declara bé d'interés cultural l'Aqüeducte els Arcs, de Manises.   
La dita resolució va ser comunicada als interessats en l'expedient, als quals es va concedir el tràmit d'audiència, sense que aportaren al·legacions.  
L'expedient va ser sotmés a informació pública pel termini d'un mes i s'han demanat els informes exigits per l'article 43.1 de la Llei del Consell.   
En virtut d'allò exposat i d'acord amb el que establix la normativa indicada, a proposta de la consellera de Cultura i Esport i amb la deliberació prèvia del Consell, en la reunió del dia 3 de desembre de 2010,  
DECRETE  
Article únic  
Modificació dels articles 4 i 6 de la normativa de protecció transcrita a continuació de l'article 3 del Decret 55/2006, de 28 d'abril, del Consell, pel qual es declara bé d'interés cultural, amb la categoria de Monument, l'Aqüeducte els Arcs, de Manises.  
Es modifiquen dels articles 4 i 6 de la normativa de protecció transcrita a continuació de l'article 3 del Decret 55/2006, de 28 d'abril, del Consell, pel qual es declara bé d'interés cultural, amb la categoria de Monument, l'Aqüeducte els Arcs, de Manises, que queden redactats en la forma ressenyada en l'annex.  
Disposició addicional  
Única. Inscripció  
La present modificació s'inscriurà en la secció primera de l'Inventari General del Patrimoni Cultural Valencià.  
Disposició final  
Única. Entrada en vigor  
El present decret es publicarà en el Butlletí Oficial de l'Estat i entrarà en vigor l'endemà de la seua publicació en el Diari Oficial de la Comunitat Valenciana.  
València, 3 de desembre de 2010  
El president de la Generalitat,  
FRANCISCO CAMPS ORTIZ  
La consellera de Cultura i Esport,  
TRINIDAD MARÍA MIRÓ MIRA  
ANNEX  
Nova redacció dels articles 4 i 6 de la normativa de protecció continguda en l'article 3 del Decret 55/2006, de 28 d'abril, del Consell, pel qual es declara bé d'interés cultural, amb la categoria de Monument, l'Aqüeducte els Arcs, de Manises.  
Els articles 4 i 6 de la normativa de protecció continguda en l'article 3 del Decret 55/2006, de 28 d'abril, del Consell, pel qual es declara bé d'interés cultural l'Aqüeducte els Arcs, de Manises, queden redactats de la manera següent:  
«Article 4  
A fi de preservar el paisatge històric de l'aqüeducte, no s'autoritzaran noves edificacions, excepte construccions auxiliars per als utensilis de cultiu i didàctica de l'horta. Seran preservats els components topogràfics característics de l'àmbit propis de la seua configuració natural i de la seua adaptació agrícola tradicional, la qual cosa afecta les pautes d'abancalament i l'adaptació i posada en valor de la seua xarxa hidràulica, de manera que l'abancalament haurà de ser sempre compatible amb la finalitat pròpia del barranc, que és el manteniment dels llits naturals, de manera que siguen suficients per a evacuar les aigües, protegint les zones urbanes.  
Amb la finalitat de conciliar els drets i preceptes constitucionals a l'educació i al patrimoni cultural que concorren en este àmbit físic, excepcionalment i només per a la millor garantia dels primers, es permetrà l'assimilació per a ús escolar, com a ampliació del Col·legi Públic Joan Fuster, de la parcel·la rústica immediatament limítrofa pel nord, la número 90 del polígon 9 de la partida agrícola dels Arquets (referència cadastral 98975D176271847111UM), i de la parcel·la urbana 01 de la mateixa illa 90381 a què pertany el col·legi (referència cadastral 7259674IL4662Z3318BS), per a noves àrees de joc/pistes esportives, i esta última, si és el cas, per a gimnàs/vestidors al servici d'eixes activitats. Els espais de la referida parcel·la agrícola número 90, en conjunció amb els preexistents per al mateix ús (àrees de joc/pistes esportives) dins del quadrant nord-occidental de l'actual col·legi, que seguiran subjectes a la dita destinació, es mantindran lliures d'edificació per damunt de les cotes de rasant a distint nivell amb què finalment es configuren. L'estructuració de nivells procurarà ser coincident amb la general del territori i haurà de materialitzar-se amb murs o talussos servits per rampes o escales integrades i flanquejats d'arbres fruiters de cultiu tradicional en la zona o assimilable, a fi de facilitar-ne la integració respecte dels components orogràfics i paisatgístics de l'entorn, mantindre el front oriental de l'aqüeducte amb el mateix camp d'obertura visual respecte del viaducte i els vessants i el llit del barranc del Salt i evitar efectes d'emmurallament, o de nínxol artificial, sobre l'espai abancalat que cenyix el monument per eixe front. El tancament amb reixes del recinte escolar resultant, la delimitació del qual en els límits septentrionals i occidental serà fruit estricte de la incorporació de les parcel·les esmentades, respondrà a l'acurat disseny i qualitat constructiva i material que la seua proximitat al monument imposen, garantint la major transparència possible a fi d'impedir distorsions en la percepció del paisatge i interposicions visuals en l'observació del monument.   
Es garantirà un tractament naturalista dels vessants i les riberes del barranc, tant en estructuració funcional i física com en vegetació i urbanització dels distints espais. En conseqüència, es procurarà evitar la interrupció per interposició de vials de trànsit rodat, excepte els camins necessaris per a l'ús, gaudi i manteniment dels espais agrícoles, lúdics i hidràulics. La vegetació haurà de ser la corresponent a un paratge en què confluïxen l'ús agrícola de regadiu i el marc físic i paisatgístic d'un barranc natural. Les obres d'urbanització preservaran, amb la reestructuració restauradora que es necessite, els amplis flancs abancalats que circumden ambdós cares del monument i la séquia que l'alimenta, aprofitant les seues qualitats per a articular, de la manera paisatgística i funcional més permeable i solvent, les cornises urbanes que coronen ambdós ribes del barranc amb el gaudi del monument i del previst Parc del Barranc del Salt. Les obres, en el seu conjunt, respondran a un disseny harmonitzador i la seua executòria descartarà materials i acabats la implantació dels quals resulte impròpia o aliena als components ambientals del lloc.  
Pel que fa a les obres de canalització pròpiament dita, tindran un tractament singularitzat que amplie i naturalitze l'embocadura, l'encontre i el pas amb els Arcs, dins d'una continuïtat harmonitzadora en tot l'àmbit protegit. Per a aconseguir la continuïtat, i sense minva de la permeabilitat física, visual i paisatgística del conjunt del barranc, les actuacions recompondran els espais coberts per la plataforma o sola del nou viaducte relacionant-los amb l'estructura general del territori, els dotaran de la dignitat material de què actualment manquen i contextualitzaran al seu si les restes dels estreps de l'antic pont del ferrocarril que han sigut remuntats, de manera fragmentària, com a envolupants dels suports estructurals del tram central.  
Quant a la possible afecció parcial d'una infraestructura tramviària en la part alta del marge dret del barranc, se'n procurarà l'harmonització patrimonial recorrent a solucions d'urbanització específiques, segons les demandes d'integració espacial, paisatgística i funcional del lloc definitivament intervingut.  
Queda proscrita la introducció d'anuncis o publicitat exterior que, en qualsevol de les seues accepcions, irrompa en l'escena paisatgística de l'entorn, excepte la d'activitats culturals o esdeveniments festius que, de manera ocasional, reversible i durant un temps limitat, sol·licite i obtinga l'autorització expressa».  
«Article 6  
La present normativa s'establix amb vocació indefinida, i el planejament municipal haurà d'adaptar-se, en tot cas, a les seues determinacions, d'acord amb el que establix l'article 34.1 de la Llei del Patrimoni Cultural Valencià; es dispensa expressament l'Ajuntament de Manises de l'obligatorietat de redactar el Pla Especial de Protecció de l'Entorn del Monument, d'acord amb la possibilitat prevista en l'últim incís de l'apartat 6 del precepte esmentat».


Còpia Permalink ELI